የኦሊምፒክ ሳምንት ዝግጅት ቀጥሏል﻿
 የኢትዮጵያ ኦሊምፒክ ኮሚቴ «ኦሊምፒክ ለሰው ልጆች ክብር አንድነትና ሰላም» በሚል መሪ ሀሳብ ለሚያዘጋጀው የኦሊምፒክ ሳምንት የሚያደርገውን ዝግጅት ቀጥሏል። ኮሚቴው ተቀማጭነታቸው በአዲስ አበባ ያደረጉ የውጪ ዲፕሎማቶችና አምባሳደሮች ተሳታፊ እንዲሆኑ ከኢፌዲሪ ውጭ ጉዳይ ሚኒስትር ጋር ምክክር አድርጓል። ዘመናዊው ኦሊምፒክ የተመሰረተበት ቀን በመጪው ሰኔ ወር በዓለም አቀፍ ደረጃ የሚከበር ሲሆን፤ በሁሉም የኢትዮጵያ ክልሎችም በተለየ መልኩ ይከበራል። የአዲስ አበባ ከተማ አስተዳደር ስፖርት ኮሚሽን በከፍተኛ ትኩረት በዓሉን ለማክበር ማቀዱን አስታውቋል። ከዕቅዶቹ መካከልም ተቀማጭነታቸው በአዲስ አበባ ያደረጉ የውጪ ዲፕሎማቶችና አምባሳደሮች እንዲሁም ተፎካካሪ ፓርቲዎችን ከገዢው ፓርቲ ጋር የሚያገናኝ የእግር ኳስ ጨዋታ ነው። በዚህም መሰረት ኮሚሽኑ ከኦሊምፒክ ኮሚቴ ጋር በመሆን ከኢፌዲሪ ውጭ ጉዳይ ሚኒስትር እና ከኢትዮጵያ ብሔራዊ ምርጫ ቦርድ ጋር በዝግጅቱ ዙሪያ መወያየታቸውን የኢፌዲሪ ስፖርት ኮሚሽን በድረገጹ አስነብቧል። በምክክሩም ላይ የውጭ ጉዳይ ሚኒስትሩ አቶ ገዱ አንዳርጋቸው፤ የኦሊምፒክ ሳምንት መርሀ ግብሮችን አድንቀዋል። በውጪው ማህበረሰብ በኢትዮጵያ ያለውን ሰላምና ምቹ ሁኔታን፣ መቀራረብን፣ መደማመጥንና ሰላማዊ የስፖርት መድረክን የሚያስተምር በመሆኑ፤ በምን መልኩ መሄድ እንዳለበት በጋራ አጭር ሰነድ በማዘጋጀት ቀጣይ ተግባራቶች እንዲከናወኑ ከመግባባት ላይ ተደርሷል። የኢትዮጵያ ኦሊምፒክ ኮሚቴ ፕሬዚዳንት ዶክተር አሸብር ወልደጊዮርጊስ እና የከተማዋ ስፖርት ኮሚሽነር አቶ ዮናስ አረጋይ፤ ኢትዮጵያ ብሔራዊ ምርጫ ቦርድ ተገኝተውም በገዢው ፓርቲ እና በተፎካካሪ ፓርቲዎች መካከል የእግር ኳስ ጨዋታ ለማካሄድ መታሰቡን ለሰብሳቢዋ ወይዘሪት ብርቱካን ሚደቅሳ አብራርተዋል። ወይዘሪት ብርቱካን ሚደቅሳም የኦሊምፒክ ሳምንት መርሀ ግብሮችን አድንቀዋል። በፖለቲካ ፓርቲዎች መካከል መቀራረብን፣ መደማመጥንና የሰላማዊ የስፖርት መድረክን የሚያስተምር መሆኑን ጠቅሰዋል። በቀጣይም መርሃ ግብሩ በምን መልኩ መሄድ እንዳለበት በጋራ አጭር ሰነድ በማዘጋጀት ቀጣይ ተግባራቶች እንዲከናወኑ መድረክ በመፍጠር እንደሚሰሩም ጠቁመዋል። የኦሊምፒክ ሳምንቱ ከ23 – 30/ 2011 ዓ.ም
ድረስ በሃገር ዓቀፍ ደረጃ፤ በአትሌቲክስ እና እግር ኳስ ውድድሮች፣ በኮንሰርት፣ በሲምፖዚየም እንዲሁም በአባላት ምዝገባ ይከበራል። አከባበሩን አስመልክቶም ሚኒስትሮች፣ ሚኒስትር ዴኤታዎች፣ ስፖርት ኮሚሽነሮች፣ የኢትዮጵያ ኦሎምፒክ ፕሬዚዳንት፣ የክልል መንግስታት እና የከተማ አስተዳደር ከፍተኛ የስራ ኃላፊዎች እንዲሁም ባለድርሻ አካላት በተገኙበት የአፈጻጸምና አተገባበር ሰነድ ምክክር በቢሾፍቱ ከተማ መካሄዱ ይታወቃል። የኦሊምፒክ ሳምንቱ
መከበር የኦሊምፒዝም መርህ
እና እሴቶች ለህብረተሰቡ
ተደራሽ ለማድረግ ያግዛል።
ከዚህ በተጓዳኝም በኦሊምፒክ
ጽንሰ ሃሳብ መሰረት
ሰላምን፣ አንድነትን፣ የህዝቦች
መፈቃቀርና መተሳሰብን ለማጎልበት
ይረዳል። በተጨማሪም በመጪው
ዓመት ለሚካሄደው የቶኪዮ
ኦሊምፒክ 200ሚሊዮን ብር የሚያስፈልግ ከመሆኑ ጋር ተያይዞም፤
ህብረተሰቡ ከተሳትፎው ጎን ለጎን
ስፖርቱን የሚያግዝበትን ሁኔታም
ያመቻቻል።አዲስ ዘመን ግንቦት 26/2011 